केरी- सत्तरीः मीठ, साखर, मैदो आनी शीत ह्या चार धवे पदार्थ उण्या प्रमाणांत खावचे. पोशण दिसा निमतान सांखळी मुळाव्या भलायकी केंद्राची डॉ. आर्या पित्रे हांणी सरकारी मुळावें विद्यालय सकयलें हरवळें सांखळेच्या विद्यार्थ्यांक सांगलें.
 भलायकी घटमूट उरली जाल्यार अभ्यास लेगीत बरो जाता. हे खातीर जेवणांत सदांच पुश्टीक आहार आसचो. पाव, बिस्कीट, नूडल्स, पिझ्झा सारकिल्ले पदार्थ विद्यार्थ्यांक दीवं नाकात. ते बदला प्रोटीन, व्हिटामीन, मिनरल्स आशिल्ले पदार्थ म्हणल्यार नाचणीची भाकरी, सत्व, भाजयो, फळां भुरग्यांक दियात, असो सल्लो डॉ. पित्रे हांणी पालकांक दिलो.
 नितळसाण ह्या विशयाचेर सांखळी मुळाव्या भलायकी केंद्राची डॉ. रंजिता नायक हांणी मार्गदर्शन केलें. कुडी वांगडाच घराची आनी वाठाराची नितळसाण दवरपाक जाय. आपली कूड आनी घर नितळ दवरलें आनी सरभोंवतणचो वाठार बुरसो आसत जाल्यार त्या कोयरांत पावसाचें उदक, कोयर सांचून डेंग्यू, मलेरिया, डायरिया सारकिल्लीं दुयेंसां जातात, अशें डॉ. नायक हांणी सांगलें. तशेंच हात कशे धुवचे हाचेंय प्रात्यक्षीक दाखयलें.
 विद्यार्थ्यांनी कडण्णां पासून वेगवेगळीं चित्रां तयार केल्लीं. तांचें ह्या वेळार प्रदर्शन मांडिल्लें. ह्या वेळार मानेस्तांक दसणीचें रोपे भेट दिले.
 कार्यावळीक सांखळी मुळाव्या भलायकी केंद्राची नर्स दीक्षा पार्सेकार आनी स्वाती, शाळा वेवस्थापन समितीची अध्यक्ष अपर्णा गुणाजी, शाळेची मुख्याध्यापिका स्वाती कांबळे, शिक्षिका ज्योती पार्सेकार, पालक आनी विद्यार्थी हाजीर आशिल्ले. ज्योती पार्सेकार हांणी सुत्रसंचालन केलें. स्वाती कांबळे हांणी मानेस्तांची वळख करून दिली आनी उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 